**Nu e nevoie să ne ucideți!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu e nevoie să ne ucideți!

...

Retrageți-vă virușii de din arenă!

Nu e nevoie să ne ucideți!

Vom sta departe de voi, de viețile voastre

Tihnite și prospere, de cămările voastre

Pline cu de toate, de vilele voastre mari și frumoase,

De copiii voștri bine hrăniți, bine îmbrăcați

Cu haine de fițe.

Până și de gunoaiele voastre încă utilizabile vom sta departe.

Vom sta departe de privirile voastre înalte și

Încruntate, de mașinile voastre

Elegante, bengoase, tari și lucioase.

Vă rugăm doar atât: retrageți-vă pandemia din lume,

Lăsați-ne să murim când ne vine sorocul,

Nu ne grăbiți, poate mai găsim totuși ceva plăcut

În viețile noastre sărmane, bolnăvicioase

Și puține de zile.

...

Nu vă vom deranja, nu vă vom jena

Cu prezența noastră, cu bolile noastre,

Cu neajunsurile și dorințele noastre mărunte și desuete.

Nu vă cerem milă, înțelegere , compasiune.

Nu vă încărcăm conștiințele cu ceea ce vă lipsește nativ.

Vrem doar să ne lăsați în pace, vrem liniște, o liniște

Pe care după cum vedeți, noi v-o dăruim cu generozitate.